Sep 26,2017
ఎస్‌బీఐ ఖాతాదారులకు ఊరట!
ముంబయి: చార్జీల మోత విషయంలో విమర్శలు అంతకంతకు పెరుగుతున్న నేపథ్యంలో భారతీయ స్టేట్‌ బ్యాంక్‌ (ఎస్‌బీఐ) నష్ట నివారణ చర్యలకు దిగింది. ఇందులో భాగంగా పొదుపు ఖాతాల్లో నెలవారీ కనిష్ట నిల్వల (ఎంఏబీ) పరిధిని, ఖాతాలపై సర్వీసు ఛార్జీలను తగ్గిస్తూ నిర్ణయం తీసుకుంది. ఎంఏబీ నిల్వ విషయంలో ఇకపై మెట్రో అర్బన్‌ ప్రాంతాల్లో ఖాతాలను ఒకే విధంగా పరిగణించాలని నిర్ణయించింది. ఇందులో భాగంగా మెట్రోల్లోనూ ఎంబీఏను రూ.5000ల నుంచి రూ.3000లకు తగ్గించింది. దీంతో దాదాపు అయిదు కోట్ల మందికి లబ్ది చేకూరనుంది. దీనికి తోడు ఎంఏబీ సర్వీసు చార్జీలను కూడా 20-50 శాతం మేర బ్యాంకు సవరించింది. గ్రామీణ, పాక్షిక పట్టణీకరణ గ్రామాల్లో ఎంఏబీ చార్జీలను రూ.20 నుంచి రూ.40లకు, పట్టణ ప్రాంతాలతో పాటు మెట్రో నగరాలలో చార్జీలను రూ.30 నుంచి రూ.50కి సవరిం చింది. సవరించిన ఎంఏబీ, చార్జీలు అక్టోబరు నుంచి అమలులోకి రానున్నట్టు బ్యాంకు తెలిపింది. జనధన్‌తో పాటు ఆర్థిక సమ్మేళిత త్వాన్ని ప్రోత్సహించే క్రమంలో ప్రారంభించిన ఖాతాలపై ఎలాంటి చార్జీలుండవని బ్యాంకు పేర్కొంది. పెన్షనర్లు, ప్రభుత్వ సాంఘిక సంక్షేమ ఫలాలను అందుకుంటున్న లబ్దిదారులు, మైనర్ల ఖాతాలను కూడా ఎంఏబీ, చార్జీల పరిధి నుంచి మినహాయించనున్నట్టుగా బ్యాంకు తెలిపింది.
మీ స్నేహితులకు రికమెండ్ చెయ్యండి